Tietosuojavaltuutettu Reijo Aarnion mukaan suunniteltu satelliittipaikannukseen perustuva tienkäyttömaksujärjestelmä ei istu henkilötietoja koskevan lainsäädännön muottiin.

Tietosuojavaltuutettu Reijo Aarnio arvostelee autoveroa pohtivan työryhmän suunnitelmia tienkäyttömaksusta. Satelliittipaikannukseen perustuva kilometrivero vaatisi hänen mukaansa muutoksia lainsäädäntöön.

- Henkilötietojen käsittelyn osalta meillä ei minun ymmärtääkseni ole tällä hetkellä sellaista lainsäädäntöä, joka sellaisenaan taipuisi tähän.

Työryhmän sihteerin Tuomo Suvannon mukaan tietosuoja ja yksityisyyden suoja on otettu työryhmässä huomioon. Hänen mukaansa verottajalle päätyisi lopulta tieto ainoastaan ajettujen kilometrien kokonaismäärästä.

- Lainsäädännöllisesti tällainen on mahdollista tehdä. Yksilönsuoja voidaan taata, jos se otetaan huomioon alusta saakka, Suvanto sanoo.

Laki velvoittaa kuitenkin kaikkien verotukselle oleellisten tietojen tallentamista mahdollisia kiistatilanteita varten.

- Jos ajatellaan sillä tavalla, että esimerkiksi verottajalle auton käytöstä syntyisi kattava reaaliaikainen rekisteri, niin sehän olisi ihan poikkeuksellista. [- -] Matkojen rekisteröinti noin laajassa mittakaavassa, mitä nyt on ehdotettu ensimmäisessä vaiheessa, niin ei onnistu, tietosuojavaltuutettu Aarnio kommentoi.

Lisää aiheesta maanantain A-studiossa klo 21.00, TV1.